Diari Oficial de la Generalitat Valenciana


Sumari del DOGV 8735, del 07-02-2020 (2020/962)

ACORD de 29 de gener de 2020, del Consell de la Sindicatura de Comptes de la Comunitat Valenciana, pel qual s'aprova la instrucció que regula la remissió telemàtica d'informació relativa a l'exercici del control intern de les entitats locals.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8735

Data del DOGV
:   07-02-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/962


Data del document
:   29-01-2020

Organisme emissor
:   Sindicatura de Comptes

Tipus de document
:   Acord

Anàlisi jurídica

ACORD de 29 de gener de 2020, del Consell de la Sindicatura de Comptes de la Comunitat Valenciana, pel qual s'aprova la instrucció que regula la remissió telemàtica d'informació relativa a l'exercici del control intern de les entitats locals. [2020/962]  
Per mitjà de l'Acord de 28 de setembre de 2012, el Consell de la Sindicatura de Comptes de la Comunitat Valenciana va aprovar la instrucció relativa a la remissió a aquesta institució de la informació sobre les obligacions pendents d'aplicar a pressupost, els advertiments i informes formulats per intervenció i els acords adoptats contraris als informes del secretari de l'entitat local (DOGV 6890, 26.10.2012).  
Posteriorment, per mitjà dels acords de 30 de juliol de 2015 (DOGV 7586, 05.08.2015) i 17 de novembre de 2017 (DOGV 8180, 29.11.2017), el Consell de la Sindicatura de Comptes de la Comunitat Valenciana va adaptar aquella instrucció als nous requeriments sorgits com a conseqüència de la instrucció del Tribunal de Comptes aprovada per l'Acord del Ple de 30 de juny de 2015 (BOE 170, 17.07.2015), en compliment de les disposicions de la Llei 27/2013, de 27 de desembre, de racionalització i sostenibilitat de l'Administració local, que va modificar l'article 218 del text refós de la Llei reguladora de les hisendes locals.  
El resultat d'aquesta adaptació ha sigut que, actualment, la informació que cal subministrar al Tribunal de Comptes i a la Sindicatura de Comptes és la mateixa i es remet en unitat d'acte als dos organismes, a través de la Plataforma de Rendició de Comptes de les Entitats Locals (www.rendiciondecuentas.es).  
D'acord amb això, davant de l'aprovació pel Ple del Tribunal de Comptes, amb data 19 de desembre de 2019 (BOE 15, 17.01.2020), d'una nova instrucció sobre remissió d'informació relativa a l'exercici del control intern de les entitats locals, que deroga la ja esmentada amb data 30 de juny de 2015, el Consell de la Sindicatura de Comptes considera procedent aprovar una nova instrucció que mantinga la coincidència amb el Tribunal de Comptes quant a la informació que cal enviar i canalitze la remissió conjunta a través de la Plataforma referida.  
  
La nova regulació obeeix a la necessitat d'incorporar a aquesta les novetats introduïdes pel Reial decret 424/2017, de 28 d'abril, pel qual es regula el règim jurídic de control intern en les entitats del sector públic local.  
Per tot el que antecedeix, el Consell de la Sindicatura de Comptes de la Comunitat Valenciana, en exercici de les funcions que li atribueixen els articles 7.c, 10.1.a i 17.a de la seua llei reguladora, en la seua reunió amb data 29 de gener de 2020, aprova la instrucció següent i la seua publicació en el Diari Oficial de la Generalitat Valenciana i en el Butlletí Oficial de les Corts Valencianes:  
  
Article 1. Objecte  
Aquesta instrucció té per objecte regular la informació relativa a l'exercici del control intern que hauran de remetre a la Sindicatura de Comptes de la Comunitat Valenciana (d'ara endavant, la Sindicatura) els òrgans d'intervenció de les entitats locals de la Comunitat Valenciana.  
  
Article 2. Àmbit d'aplicació i informació que cal remetre  
Respecte a l'àmbit d'aplicació i el contingut de l'obligació que cal remetre, s'aplicaran les disposicions de la instrucció del Tribunal de Comptes, aprovada pel Ple amb data 19 de desembre de 2019 (BOE 15, 17.01.2020), que desplega el que es preveu en l'article 218.3 del text refós de la Llei reguladora de les hisendes locals, i en els articles 5.2, 12.5, 15.7 i disposició addicional cinquena del Reial decret 424/2017, de 28 d'abril.  
La informació es presentarà a través d'una aplicació específica que s'ha dissenyat en la Plataforma de Rendició de Comptes de les Entitats Locals (www.rendiciondecuentas.es).  
  
Article 3. Sol·licitud d'una altra documentació  
Amb independència de la informació i documentació a què es refereix l'article anterior, la Sindicatura de Comptes, com a conseqüència de l'anàlisi de la informació remesa, podrà sol·licitar a les entitats locals l'enviament de documentació addicional relacionada amb els expedients d'ingressos i de despeses a què es refereix la comunicació de dades, o amb altres diferents.  
  
  
DISPOSICIÓ TRANSITÒRIA  
  
La remissió de la informació relativa a l'exercici del control intern de les entitats locals en els exercicis 2018 i anteriors es regirà pel que s'estableix en la Instrucció de la Sindicatura de Comptes de 17 de novembre de 2017 (DOGV 8180, 29.11.2017), que es remet a la Instrucció del Ple del Tribunal de Comptes de 30 de juny de 2015 (BOE 170, 17.07.2015), referida a la remissió telemàtica al Tribunal de Comptes d'informació sobre acords i resolucions de les entitats locals contraris a advertiments formulats pels interventors locals i anomalies detectades en matèria d'ingressos, així com sobre els acords adoptats amb omissió del tràmit de fiscalització prèvia.  
La remissió de la informació relativa a l'exercici del control intern de les entitats locals, en els exercicis 2019 i següents, es regirà per la present instrucció, que es remet a la Instrucció del Ple del Tribunal de Comptes de 19 de desembre de 2019 (BOE 15, 17.01.2020).  
  
  
DISPOSICIÓ DEROGATÒRIA  
  
Sense perjudici del que es preveu en la disposició transitòria, queda derogada la Instrucció de la Sindicatura de Comptes de 17 de novembre de 2017 (DOGV 8180, 29.11.2017), que regula la remissió telemàtica d'informació sobre acords i resolucions de les entitats locals contraris a advertiments formulats per interventors locals i anomalies detectades en matèria d'ingressos, així com sobre acords adoptats amb omissió del tràmit de fiscalització prèvia.  
  
  
DISPOSICIÓ FINAL  
  
Entrada en vigor  
Aquesta instrucció entrarà en vigor el dia de la publicació en el Diari Oficial de la Generalitat Valenciana.  
  
València, 3 de febrer de 2020  
  
El síndic major,  
VICENT CUCARELLA TORMO